[Alexander Episcopus servus servorum Dei, dilectis filiis Abbati et Conventui Monasterii Cluniacensis salutem et Apostolicam benedictionem. Illa vobis libenter concedimus, per quæ materia submota gravaminis, vestri status tranquillitas vobis procuretur. Hinc est quod nos vestris supplicationibus inclinati, auctoritate vobis præsentium indulgemus, ut vos, et Priores, et Conventus Prioratuum et membrorum Monasterii vestri ad solutionem aliquorum debitorum minimè teneamini, nisi legitimè probatum fuerit debita ipsa in utilitatem Monasterii, Prioratuum, et membrorum prædictorum fuisse conversa. Nulli ergo, etc. Datum Viterbii V. Nonas Maii. Pontificatus nostri anno IV.]